Teknoloġija avvanzata użata minn makkinarju ġdid installat fiċ-Ċentru Nazzjonali tat-Trasfużjoni tad-Demm, aktar magħruf bħala l-Bank tad-Demm, hija strumentali biex ċertu mard li jista' jiġi trażmess permezz ta' trasfużjoni jinqabad aktar kmieni milli kien jinqabad qabel. Barra minn hekk l-istess makkinarju jista' jintuża wkoll biex ikunu analizzati ċerti viruses li s'issa ma kienx possibbli li jkunu ttestjati, fosthom il-virus magħruf bħala West Nile Virus (WNV). Safejn huwa magħruf s'issa f'Malta m'hawnx dan il-virus, madankollu huwa virus li jinsab f'ħafna pajjiżi Ewropej. Il-virus WNV jiġi trażmess permezz tan-nemusa magħrufa bħala Tiger Mosquito, nemusa li nsibuha f'pajjiżna wkoll. Ifisser li jekk nemusa tkun infettata u tigdem persuna din tiġi infettata wkoll. Bl-introduzzjoni tal-makkinarju l-ġdid, il-Bank tad-Demm issa huwa mgħammar aktar milli kien għax għandu l-makkinarju li kien jintuża qabel il-wasla tal-makkinarju l-ġdid u li xorta għadu jintuża. Ir-riżultat huwa li ż-żewġ sistemi flimkien joffru livell għoli ħafna ta' sigurtà. Attwalment il-Bank tad-Demm ma ħallasx għall-makkinarju imma qiegħed iħallas għas-servizz provdut minnu, liema servizz huwa kofinanzjat permess ta' fondi mill-EEA (Norveġja, Iżlanda u Liechtenstein). Is-servizz jitħallas skont l-użu li jsir minnu u li huwa stmat li jammonta għal madwar €260,000 fis-sena. Il-ftehim ikopri perjodu ta' 10 snin. Sadanittant għaddej il-proċess biex jinbena Bank tad-Demm ġdid, proġett li huwa stmat li se jkun jiswa madwar €17–il miljun u se jsir fil-Qasam Industrijali ta' San Ġwann, fil-viċinanzi tal-Isptar Mater Dei. Riċentement il-Fondazzjoni għas-Servizzi Mediċi (FMS) issottomettiet il-proposti tal-proġett lill-Awtorità ta-Ippjanar. F'kummenti li għamel ma' din il-gazzetta r-rigward is-servizzi provduti mill-Bank tad-Demm attwali u mill-proġett ippjanat, id-Deputat Prim Ministru u Ministru għas-Saħħa Chris Fearne qal li "l-faċilitajiet u s-servizzi offruti llum huma ta' livelli tajbin ħafna, imma hemm il-limitazzjonijiet, ħafna minnhom ikkawżati mill-fatt li l-post attwali huwa żgħir. Ma jfissirx li bil-proġett il-ġdid se jingħalaq il-Bank tad-Demm fl-isptar San Luqa. Anzi, il-pjan huwa li s-servizz tal-għoti tad-demm jibqa' jingħata minn fejn hu fil-preżent filwaqt li l-faċilità l-ġdida tkun tinkorpora servizzi oħrajn, bħalma huma laboratorji għall-ipproċessar tad-demm, laboratorji għall-ittestjar tad-demm, laboratorji mikrobijoloġiċi kif ukoll laboratorji li jikkontrollaw il-kwalità. Il-faċilità l-ġdida se taħseb ukoll għal post fejn issir manipulazzjoni taċ-ċelloli u tessuti bħal għadam." Id-Deputat Prim Ministru qal li minkejja dan kollu "l-iktar ħaġa kruċjali u li m'hemmx prezz għaliha huwa d-donatur tad-demm. Il-Gvern u dawk kollha involuti fit-tmexxija u t-tħaddim tal-Bank tad-Demm qegħdin, u se jkomplu jagħmlu dak kollu possibbli, imma d-donatur jibqa' essenzjalissimu. Jintużaw madwar 50 borża demm kuljum mill-isptarijiet tagħna u għalhekk nappella lil kulħadd biex ma noqogħdux nistennew li jkun hemm bżonn immedjat għad-demm biex immorru nagħtu d-demm. Forsi ma nimmaġinawx biżżejjed kemm huwa ġest nobbli li tagħti d-demm, li ssalva ħajjet ħaddieħor. Ma ninsewx li dan il-ħaddieħor nistgħu nkunu aħna," temm jappella d-Deputat Prim Ministru.